钦定古今图书集成/明伦汇编/氏族典/第453卷 > 《廖用贤尚友录》 > 仲由
## 钦定古今图书集成/明伦汇编/氏族典/第453卷 > 《廖用贤尚友录》 > 仲由

按《史记仲尼弟子列传》：仲由，字子路，卞人也，少孔子
九岁。子路性鄙好勇，力志伉直，冠雄鸡，佩猳豚，陵𣊻
孔子。孔子设礼稍诱子路，子路后儒服委质，因门人
请为弟子。子路为蒲大夫，辞孔子。孔子曰：“蒲多壮士，
又难治。然吾语汝，恭以敬，可以执勇；宽以正，可以比
众；恭正以静，可以报上。”初，卫灵公有宠姬曰南子，灵
公太子蒉。聩得过，南子惧诛出奔。及灵公卒，而夫人
欲立公子郢，郢不肯，曰：“亡人太子之子辄在。”于是卫
立辄为君，是为出公。出公立十二年，其父蒉聩居外，
不得入。子路为卫大夫，孔悝之邑宰，蒉聩乃与孔悝
作乱，谋入孔悝家，遂与其徒袭攻出公。出公奔鲁，而
蒉聩入立，是为庄公。方孔悝作乱，子路在外，闻之而
驰往，遇子羔出卫城门，谓子路曰：“出公去矣，而门已
闭，子可还矣，毋空受其祸。”子路曰：“食其食者，不避其
难。”子羔卒去。有使者入城，城门开，子路随而入，造蒉
聩，蒉聩与孔悝登台。子路曰：“君焉用孔悝？请得而杀
之。”蒉聩弗听。于是子路欲燔台，蒉聩惧，乃下石乞、壶
黡攻子路，击断子路之缨。子路曰：“君子死而冠不免。”
遂结缨而死。〈注〉子路，卞之野人。